作者:薛能
標題:雜曲歌辭：昇平樂
內容:正氣繞宮樓，皇居信上游。遠岡延聖祚，平地載神州。會合皆重譯，潺湲近八流。中興豈假問，據此自千秋。寥泬敞延英，朝班立位橫。宣傳無草動，拜舞有衣聲。鴛瓦雲消濕，蟲絲日照明。辛勤自不到，遙見似前生。處處足歡聲，時康歲已深。不同三尺劍，應似五絃琴。壽笑山猶盡，明嫌日有陰。何當憐一物，亦遣斷愁吟。曙質絕埃氛，彤庭列禁軍。聖顏初對日，龍尾競緣雲。佩響交成韻，簾陰暖帶紋。逍遙豈有事，於此詠南燻。一物周天至，洪纖盡晏然。車書無異俗，甲子並豐年。奇技皆歸樸，征夫亦服田。君王故不有，臺鼎合韋弦。日日聽歌謠，區中盡祝堯。蟲蝗初不害，夷狄近全銷。史筆唯書瑞，天臺絕見祆。因令匹夫志，轉欲事清朝。品物盡昭蘇，神功複帝謨。他時應有壽，當代且無虞。賜曆通遐俗，移關入半胡。鷦鷯一何幸，於此寄微軀。無戰複無私，堯時即此時。焚香臨極早，待月捲簾遲。端拱乾坤內，何言黈纊垂。君看聖明驗，只此是神龜。旭日上清穹，明堂坐聖聰。衣裳承瑞氣，冠冕蓋重瞳。花木經宵露，旌旗立仗風。何期於此地，見說似仙宮。五帝三皇主，蕭曹魏邴臣。文章惟反樸，戈甲盡生塵。諫紙應無用，朝綱自有倫。昇平不可紀，所見是閒人。